40. Asja uuel läbivaatamisel saab ringkonnakohus ka hinnata, kas maakohus toimis menetluslikult õigesti, kui välistas hilinemise tõttu istungil hageja vastuväidete esitamise kostja nõuetele ja luges, et hageja on kostja väited omaks võtnud. Kolleegium märgib, et asja lahendamisel tuleb võrdväärselt tagada kõigi TsMS §-s 2 nimetatud tsiviilkohtumenetluse ülesannete täitmine, st asi tuleb lahendada nii õigesti, mõistliku aja jooksul kui ka võimalikult väikeste kuludega. Sellest tulenevalt tuleb ka kohtu kohustusi menetluse korraldamisel lugeda võrdväärseks ja piirjuhtumitel kaaluda, milline kohustus väärib n-ö esmajärjekorras täitmist.